DÔVODOVÁ SPRÁVA
Predkladaný návrh uznesenia reaguje na chaos spôsobený konsolidačnými opatreniami Ministerstva financií Slovenskej republiky, ktoré sa dotkli aj nároku na daňový bonus podľa § 33 zákona č. 595/2003 Z. z. o dani z príjmov v znení neskorších predpisov. Daňovníkom, ktorí si počas kalendárneho roka 2025 uplatňovali daňový bonus vzniká na základe ročného zúčtovania dane povinnosť vrátiť už vyplatený daňový bonus, pričom v mnohých prípadoch majú štátu vrátiť až niekoľko tisíc eur za vyplatený daňový bonus.
Tento stav vznikol na základe krátenia daňového bonusu podľa § 33 ods. 11 zákona č. 595/2003 Z. z. o dani z príjmov v znení neskorších predpisov. Predmetná právna úprava však vôbec nezohľadňuje prípady, keď zdaniteľný príjem dosahuje len jeden z rodičov a druhý je napríklad na materskej dovolenke alebo nemôže pracovať z iných dôvodov. Vládna konsolidácia donútila rodičov nájsť si aj ďalšie zamestnania, aby dokázali uživiť rodiny pri vysokom zdražovaní spôsobeného konsolidáciou, jednou z najvyšších inflácii v rámci Európskej únie, ale aj zle nastavenou energopomocou. Takto nastavený daňový bonus trestá rodičov za ich ekonomickú aktivitu a za to, že ich táto vláda núti mať viacero zamestnaní, aby mohli dôstojne žiť.
Navyše, daňový bonus sa nekráti rodinám, kde jeden rodič môže dosiahnuť neobmedzené zdaniteľné príjmy, ale príjem druhého rodiča nepresiahne hranicu krátenia daňového bonusu.
Na druhej strane si členovia vlády zvýšili platy prostredníctvom skokového zvýšenia paušálnych náhrad a zvýšil sa aj plat prezidenta Slovenskej republiky. Štátnym zamestnancom ako sú štátni tajomníci, riaditelia sekcií a pod. sa zase prideľujú vysoké odmeny.
Takýto stav je neudržateľný, a preto Národná rada Slovenskej republiky svojim uznesením vyzýva Ministerstvo financií Slovenskej republiky, aby okamžite pripravilo tzv. „generálnu amnestiu“ na krátenie daňového bonusu za rok 2025 a  všetkým daňovníkom, ktorým odhliadnuc od § 33 ods. 1 zákona č. 595/2003 Z. z. zákona o dani z príjmov v znení neskorších predpisov vznikol nárok na daňový bonus, bol vyplatený v plnej výške. V praxi to znamená, aby tým, ktorým sa krátil daňový bonus počas roku 2025 bol doplatený, a tým, ktorým vznikla na základe krátenia daňového bonusu povinnosť vrátiť už vyplatený daňový bonus, bola táto povinnosť odpustená.

